Broj: 711-I-994-M-158/22-02-19

Zagreb, 08. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Silvije Lučić, direktorice trgovačkog društva Poslovni sustavi d.o.o. Rijeka, za davanjem mišljenja Povjerenstva**,na 166. sjednici održanoj dana 08. travnja 2022.g. daje sljedeće

**MIŠLJENJE**

1. **Sukladno odredbi članka 7. točke d) ZSSI-a predsjednicima i članovima uprava trgovačkih društva u kojima većinski udio u vlasništvu imaju jedinice lokalne i područne regionalne samouprave zabranjeno je uz plaću za obnašanje navedene dužnosti primiti jubilarnu nagradu kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.**
2. **Sukladno odredbama ZSSI-a nema zapreke da obveznici iz točke I. izreke prime isplatu potpore za slučaj smrti radnika te slučaj smrti supružnika, djeteta ili roditelja radnika, potpore za slučaj neprekidnog bolovanja dužeg od 90 dana godišnje, jednokratne potpore prilikom nastanka prve invalidnosti radnika, radnikovog djeteta ili supružnika temeljem pravomoćnog rješenja nadležnog tijela, potpore djeci na redovitom školovanju ratnika stradalog ili poginulog branitelja u Domovinskom ratu, potpore radi nabave medicinskih pomagala i pokrića participacije pri kupnji prijeko potrebnih lijekova u inozemstvu prema preporuci nadležnog liječnika do visine računa, potpore radi obavljanja prijeko potrebnih zdravstvenih pregleda koji se ne mogu obaviti u Primorsko-goranskoj županiji prema preporuci nadležnog liječnika do visine računa, pomoć za štetu u slučaju elementarne nepogode nastalu na nekretnini u kojoj radnik stanuje uz uvjet da na navedenoj adresi ima prijavljeno prebivalište prema iznosu računa, potpore za rođenje djeteta i otpremnine za odlazak u mirovinu jer se radi o isplatama koje su povezane s obnašanjem javne dužnosti koju obveznici mogu primiti.**

Obrazloženje

Zahtjev za davanjem mišljenja Povjerenstva podnijela je obveznica Silvija Lučić, direktorica trgovačkog društva Poslovni sustavi d.o.o. Rijeka. U Povjerenstvu zahtjev je zaprimljen 24. ožujka 2022. pod poslovnim brojem 711-U-3836-M-158/22-01-4, povodom kojeg se vodi predmet broj M-158/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i onih uprava trgovačkih društava kojima su većinski vlasnici trgovačka društva u kojima većinski udio imaju jedinice lokalne i područne (regionalne) samouprave obveznici su ZSSI-a. Slijedom navedenog, obveznica Silvija Lučić koja obnaša dužnost direktorice trgovačkog društva Polovni sustavi d.o.o. Rijeka, koje je u većinskom vlasništvu Grada Rijeke, dužna je pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je trgovačko društvo Poslovni sustavi d.o.o. u vlasništvu Grada Rijeke te da obavlja potporne funkcije za komunalna i trgovačka društva koja su u potpunom ili većinskom vlasništvu Grada Rijeke (KD AUTOTROLEJ d.o.o., TD ENERGO d.o.o., KD ČISTOĆA d.o.o., TD RIJEKA plus d.o.o. i KD KOZALA d.o.o.). Nadalje, obveznica navodi da navedena društva zastupaju članovi Uprave i direktori koji su sukladno odredbi članka 3. stavka 1. točke 40. obveznici ZSSI-a, obzirom da u istim društvima jedinice lokalne i područne (regionalne) samouprave imaju većinski udio. Obveznica ističe kako je Kolektivnim ugovorima odnosno Pravilnicima o radu, naprijed navedenih društava, predviđeno pravo na isplatu dodatnih primitaka odnosno naknada i nagrada radnicima, pa traži tumačenje mogu li obveznici primiti potporu za slučaj smrti radnika te za slučaj smrti supružnika, djeteta ili roditelja radnika, potporu za slučaj neprekidnog bolovanja dužeg od 90 (devedeset) dana godišnje, potporu prilikom nastanka prve invalidnosti radnika, radnikovog djeteta ili supružnika temeljem pravomoćnog rješenja nadležnog tijela (jednokratno), potporu djeci na redovnom školovanju radnika stradalog i/ili poginulog branitelja u Domovinskom ratu (godišnje), potporu radi nabave medicinskih pomagala i pokrića participacije pri kupnji prijeko potrebnih lijekova u inozemstvu (kada u Republici Hrvatskoj nema alternativnih) prema preporuci nadležnog liječnika i to do visine računa, a najviše godišnje do iznosa propisanog Pravilnikom o radu, potporu radi obavljanja prijeko potrebnih zdravstvenih pregleda koji se ne mogu obaviti u Primorsko- goranskoj županiji, prema preporuci nadležnog liječnika i to do visine računa, a najviše godišnje do iznosa propisanog Pravilnikom o radu, pomoć za štetu u slučaju elementarne nepogode nastalu na nekretnini u kojoj radnik stanuje, uz uvjet da na navedenoj adresi ima prijavljeno prebivalište prema iznosu računa, a najviše godišnje do iznosa propisanog Pravilnikom o radu, potporu za rođenje djeteta, otpremninu za odlazak u mirovinu te jubilarnu nagradu.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, predsjednik i članovi uprave trgovačkih društava u kojima jedinice lokalne/područne samouprave imaju većinski udio u vlasništvu kao i uprava obih trgovačkih društava u kojima su većinski vlasnici trgovačka društva u kojima većinski udio ima jedinica lokalne/područne samouprave, ne mogu uz plaću za obnašanje navedene javne dužnosti primati jubilarnu nagradu kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Stoga nije suprotno odredbama ZSSI-a da obveznici prime isplatu potpore za slučaj smrti radnika te slučaj smrti supružnika, djeteta ili roditelja radnika, potpore za slučaj neprekidnog bolovanja dužeg od 90 dana godišnje, jednokratne potpore prilikom nastanka prve invalidnosti radnika, radnikovog djeteta ili supružnika temeljem pravomoćnog rješenja nadležnog tijela, potpore djeci na redovitom školovanju ratnika stradalog ili poginulog branitelja u Domovinskom ratu, potpore radi nabave medicinskih pomagala i pokrića participacije pri kupnji prijeko potrebnih lijekova u inozemstvu prema preporuci nadležnog liječnika do visine računa, potpore radi obavljanja prijeko potrebnih zdravstvenih pregleda koji se ne mogu obaviti u Primorsko-goranskoj županiji prema preporuci nadležnog liječnika do visine računa, pomoć za štetu u slučaju elementarne nepogode nastalu na nekretnini u kojoj radnik stanuje uz uvjet da na navedenoj adresi ima prijavljeno prebivalište prema iznosu računa, potpore za rođenje djeteta i otpremnine za odlazak u mirovinu jer se radi o isplatama koje su povezane s obnašanjem javne dužnosti koju obveznici mogu primiti. Na ove isplate obveznici imaju pravo ako je to ugovoreno aktom o zasnivanju radnog odnosa ili je propisano zakonom, odnosno općim aktom donesenim na temelju zakona.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Silvija Lučić, elektroničkom dostavom
2. Objava na internetskoj stranici Povjerenstva
3. Pismohrana